               EUROPSKA KOMISIJA
            Bruxelles, 11.10.2019.
            COM(2019) 459 final
            2019/0216(NLE)
            Prijedlog
            ODLUKE VIJEĆA
            o stajalištu koje treba zauzeti u ime Europske unije u Odboru za usluge i ulaganja osnovanom Sveobuhvatnim gospodarskim i trgovinskim sporazumom (CETA) između Kanade, s jedne strane, i Europske unije i njezinih država članica, s druge strane, u vezi s donošenjem kodeksa ponašanja za članove Suda, Žalbenog suda i medijatore

               OBRAZLOŽENJE

               1.Predmet prijedloga

               Ovaj se prijedlog odnosi na odluku o utvrđivanju stajališta koje treba zauzeti u ime Unije u Odboru za usluge i ulaganja osnovanom Sveobuhvatnim gospodarskim i trgovinskim sporazumom (CETA) između Kanade, s jedne strane, i Europske unije i njezinih država članica, s druge strane, u vezi s predviđenim donošenjem odluke o kodeksu ponašanja za članove Suda, Žalbenog suda i medijatore koji se primjenjuje u sporovima koji proizlaze iz osmog poglavlja (Ulaganja) Sporazuma.

               2.Kontekst prijedloga

               2.1.Sveobuhvatni gospodarski i trgovinski sporazumom (CETA) između Kanade, s jedne strane, i Europske unije i njezinih država članica, s druge strane

               Cilj je Sveobuhvatnog gospodarskog i trgovinskog sporazuma (CETA) između Kanade, s jedne strane, i Europske unije i njezinih država članica, s druge strane („Sporazum”) liberalizacija i olakšavanje trgovine i ulaganja te promicanje bližeg gospodarskog odnosa između Europske unije i Kanade („stranke”). Sporazum je potpisan 30. listopada 2016. i privremeno se primjenjuje od 21. rujna 2017.

               2.2.Odbor za usluge i ulaganja

               Odbor za usluge i ulaganja osnovan je na temelju članka 26.2. stavka 1. točke (b) Sporazuma, a bavi se, među ostalim, pitanjima prekograničnog ulaganja. U skladu s člankom 8.44. stavkom 1. Sporazuma Odbor za usluge i ulaganja služi kao forum za savjetovanje stranaka o pitanjima povezanima s osmim poglavljem (Ulaganja) Sporazuma, uključujući poteškoće koje bi mogle nastati u provedbi osmog poglavlja (Ulaganja) Sporazuma i moguća poboljšanja osmog poglavlja (Ulaganja) Sporazuma, posebno uzimajući u obzir iskustva stečena i napredak postignut u drugim međunarodnim forumima i u okviru drugih sporazuma stranaka.

               U skladu s člankom 26.2. stavkom 4. Sporazuma Odbor za usluge i ulaganja sastaje se jednom godišnje, osim ako je u Sporazumu propisano drugačije ili ako supredsjedatelji odluče drukčije. Dodatni sastanci mogu se održavati na zahtjev stranke ili Zajedničkog odbora CETA-e. Odborom za usluge i ulaganja supredsjedaju predstavnici stranaka. Odbor uzajamnom suglasnošću utvrđuje raspored sastanaka i dnevni red. Može utvrditi i mijenjati vlastiti poslovnik ako to smatra primjerenim. Može predložiti nacrte odluka koje će donijeti Zajednički odbor CETA-e ili donositi odluke ako je to predviđeno u ovom Sporazumu.

               U skladu s pravilom 10.2. poslovnika Zajedničkog odbora CETA-e i specijaliziranih odbora, uključujući Odbor za usluge i ulaganja,
                  1
                u razdoblju između sastanaka Odbor za usluge i ulaganja može donositi odluke ili preporuke pisanim postupkom ako stranke Sporazuma tako odluče na temelju uzajamne suglasnosti. U tu će svrhu supredsjedatelji proslijediti tekst prijedloga pisanim putem članovima Odbora za usluge i ulaganja u skladu s pravilom 7. te će članovima dati rok za iznošenje zabrinutosti ili željenih izmjena. Po isteku roka, doneseni prijedlozi priopćit će se u skladu s pravilom 7. i unijeti u zapisnik sa sljedećeg sastanka.

               2.3.Predviđeni akt Odbora za usluge i ulaganja

               Odbor za usluge i ulaganja treba donijeti odluku o kodeksu ponašanja za članove Suda, Žalbenog suda i medijatore koji se primjenjuje u sporovima koji proizlaze iz osmog poglavlja (Ulaganja) Sporazuma („predviđeni akt”).

               Svrha je predviđenog akta dopuniti pravila koja se primjenjuju u skladu s člankom 8.30. (Etičke norme) Sporazuma.

               Predviđeni akt postat će obvezujući za stranke.

               3.Stajalište koje treba zauzeti u ime Unije

               Kako je propisano stavkom 6. točkom (f) Zajedničkog instrumenta za tumačenje Sporazuma, Europska unija i njezine države članice i Kanada sporazumjele su se da odmah započnu s daljnjim radom na provedbi odredaba Sporazuma u području rješavanja ulagačkih sporova, takozvanog „sustava sudova za ulaganja”
                  2
               .

               U skladu s člankom 8.44. stavkom 2. Sporazuma „[O]dbor za usluge i ulaganja, u dogovoru sa strankama i nakon što svaka od njih ispuni svoje unutarnje zahtjeve i postupke, donosi kodeks ponašanja za članove Suda koji se primjenjuje u sporovima kojih proizlaze iz ovog poglavlja i kojim se mogu zamijeniti ili dopuniti važeća pravila te mogu biti obuhvaćene sljedeće teme: (a) obveze otkrivanja podataka; (b) neovisnost i nepristranost članova Suda; i (c) povjerljivost. Stranke ulažu najveće napore kako bi osigurale da kodeks ponašanja bude donesen najkasnije prvog dana privremene primjene ili stupanja na snagu ovog Sporazuma, ovisno o slučaju, a u svakom slučaju najkasnije dvije godine od tog datuma.”

               U stavku 6. točki (f) Zajedničkog instrumenta za tumačenje u Sporazumu izričito se upućuje na to da se odmah započne s „daljnjim radom na kodeksu o postupanju kako bi se dodatno osigurala nepristranost članova sudova”.

               Osim toga, u Izjavi Komisije br. 36 i Vijeća, koja je unesena u zapisnik Vijeća pri donošenju odluke Vijeća o odobrenju potpisivanja CETA-e u ime Unije, propisuje se sljedeće: „[e]tički zahtjevi za članove sudova, koji su već predviđeni u Sporazumu CETA, bit će detaljno razrađeni, u najkraćem mogućem roku i to pravovremeno kako bi ih države članice mogle uzeti u obzir u svojim postupcima ratifikacije, u obveznom i obvezujućem Kodeksu ponašanja (što je također već predviđeno Sporazumom CETA). Taj će Kodeks posebno sadržavati: precizna pravila ponašanja koja se primjenjuju na kandidate za imenovanje članovima Suda ili Žalbenog suda, osobito u vezi s informacijama o njihovim prošlim ili tekućim aktivnostima koje bi mogle imati utjecaja na njihovo imenovanje ili na izvršavanje dužnosti; precizna pravila ponašanja koja se primjenjuju na članove Suda ili Žalbenog suda tijekom trajanja njihova mandata; precizna pravila ponašanja koja se primjenjuju na članove Suda ili Žalbenog suda na kraju njihova mandata; među ostalim zabranu obavljanja određenih funkcija ili profesija tijekom određenog vremena nakon završetka njihova mandata; mehanizam sankcija za nepoštovanje tih pravila ponašanja koji će biti učinkovit i kojim će se u potpunosti poštovati nezavisnost pravosuđa.”
                  3

               Predviđenim aktom u potpunosti se provode te obveze tako što se uključuju detaljne etičke norme za članove Suda, Žalbenog sud i medijatore. Konkretno, kodeks ponašanja sadržava odredbe o odgovornostima u postupku (članak 2. predviđenog akta); obvezama otkrivanja podataka (članak 3.); neovisnosti, nepristranosti i drugim obvezama (članak 4.); obvezama bivših članova (članak 5.); obvezama povjerljivosti (članak 6.); obvezama transparentnosti u pogledu trajanja i troškova postupka (članak 7.); sankcijama (članak 8.); obvezama medijatora (članak 9.); i osnivanju savjetodavnih odbora (članak 10.). Predviđeni akt stupit će na snagu na dan stupanja na snagu Sporazuma (članak 11.).

               Prijedlog je usklađen s drugim inicijativama za provedbu sustava sudova za ulaganja CETA-e. Točnije, od lipnja 2018. Komisija surađuje s državama članicama u Odboru Vijeća za trgovinsku politiku (usluge i ulaganja) te s Kanadom u vezi s paketom četiriju nacrta odluka u pogledu:

               –pravila kojima se utvrđuju administrativna i organizacijska pitanja povezana s radom Žalbenog suda u skladu s člankom 8.28. stavkom 7. Sporazuma;

               –kodeksa ponašanja za članove Suda, Žalbenog suda i medijatore u skladu s člankom 8.44. stavkom 2. Sporazuma;

               –pravila o medijaciji koja će primjenjivati stranke u sporu u skladu s člankom 8.44. stavkom 3. točkom (c) Sporazuma; i

               –pravila o postupku donošenja tumačenja u skladu s člankom 8.31. stavkom 3. i člankom 8.44. stavkom 3. točkom (a) Sporazuma.

               Nastavlja se s radom u ostalim područjima provedbe sustava sudova za ulaganja. Kao što je propisano stavkom 6. točkom (f) Zajedničkog instrumenta za tumačenje Sporazuma, „[z]ajednički cilj jest dovršiti taj rad do stupanja na snagu CETA-e”.

               Stoga je, kako bi se osigurala djelotvorna provedba Sporazuma, primjereno utvrditi stajalište koje treba zauzeti u ime Unije u Odboru za usluge i ulaganja o predviđenom aktu.

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) propisuje se donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava koja se primjenjuju na predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali „mogu presudno utjecati na sadržaj propisa koje donese zakonodavac Unije”
                  4
               .

               4.1.2.Primjena u ovom slučaju

               Odbor za usluge i ulaganja tijelo je osnovano sporazumom, točnije Sveobuhvatnim gospodarskim i trgovinskim sporazumom (CETA) Kanade, s jedne strane, i Europske unije i njezinih država članica, s druge strane („Sporazum”).

               Akt koji Odbor za usluge i ulaganja treba donijeti jest akt koji proizvodi pravne učinke. Predviđeni akt obvezujući je za stranke na temelju međunarodnog prava u skladu s člankom 26.2. stavkom 4. Sporazuma.

               Predviđenim aktom ne dopunjuje se niti izmjenjuje institucionalni okvir Sporazuma.

               Stoga je postupovna pravna osnova predložene odluke članak 218. stavak 9. UFEU-a.

               4.2.Materijalna pravna osnova

               4.2.1.Načela

               Materijalna pravna osnova odluke na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili elementa te ako se može utvrditi da je jedan od ta dva cilja ili elementa glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi, to jest onoj koju zahtijeva glavni ili prevladavajući cilj ili element.

               4.2.2.Primjena u ovom slučaju

               Glavni cilj i sadržaj predviđenog akta odnose se na zajedničku trgovinsku politiku.

               Stoga su materijalna pravna osnova predložene odluke članak 207. stavak 3. i članak 207. stavak 4. prvi podstavak UFEU-a.

               4.3.Zaključak

               Pravna osnova predložene odluke trebali bi biti članak 207. stavak 3. i članak 207. stavak 4. prvi podstavak u vezi s člankom 218. stavkom 9. UFEU-a.

               5.Vjerodostojni jezici i objava predviđenog akta

               S obzirom na to da će se aktom Odbora za usluge i ulaganja provesti Sporazum u pogledu rješavanja ulagačkih sporova između ulagatelja i država, taj je akt potrebno donijeti na svim vjerodostojnim jezicima Sporazuma
                  5
                te ga nakon donošenja objaviti u Službenom listu Europske unije.

               2019/0216 (NLE)

               Prijedlog

               ODLUKE VIJEĆA

               o stajalištu koje treba zauzeti u ime Europske unije u Odboru za usluge i ulaganja osnovanom Sveobuhvatnim gospodarskim i trgovinskim sporazumom (CETA) između Kanade, s jedne strane, i Europske unije i njezinih država članica, s druge strane, u vezi s donošenjem kodeksa ponašanja za članove Suda, Žalbenog suda i medijatore

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 207. stavak 3. i članak 207. stavak 4. prvi podstavak u vezi s njegovim člankom 218. stavkom 9.,

               uzimajući u obzir prijedlog Europske komisije,

               budući da:

               (1)Odlukom Vijeća (EU) 2017/37
                  6
                propisuje se potpisivanje, u ime Europske unije, Sveobuhvatnoga gospodarskog i trgovinskog sporazuma (CETA) između Kanade, s jedne strane, i Europske unije i njezinih država članica, s druge strane („Sporazum”). Sporazum je potpisan 30. listopada 2016.

               (2)Odlukom Vijeća (EU) 2017/38
                  7
                propisuje se privremena primjena dijelova Sporazuma, uključujući uspostavu Odbora za usluge i ulaganja. Sporazum se privremeno primjenjuje od 21. rujna 2017.

               (3)U skladu s člankom 26.2. stavkom 4. Sporazuma Odbor za usluge i ulaganja može donositi odluke u slučajevima propisanima Sporazumom.

               (4)U skladu s člankom 8. 44. stavkom 2. Sporazuma Odbor za usluge i ulaganja treba donijeti odluku o kodeksu ponašanja za članove Suda, Žalbenog suda i medijatore koji se primjenjuje u sporovima koji proizlaze iz osmog poglavlja (Ulaganja) Sporazuma.

               (5)Stoga je, kako bi se osigurala djelotvorna provedba Sporazuma, primjereno utvrditi stajalište koje treba zauzeti u ime Unije u Odboru za usluge i ulaganja na temelju priloženog nacrta odluke Odbora za usluge i ulaganja o kodeksu ponašanja,

               DONIJELO JE OVU ODLUKU:

               Članak 1.

               Stajalište koje treba zauzeti u ime Europske unije u Odbora za usluge i ulaganja u vezi s donošenjem kodeksa ponašanja za članove Suda, Žalbenog suda i medijatore temelji se na nacrtu odluke Odbora za usluge i ulaganja koji je priložen ovoj Odluci Vijeća.

               Članak 2.

               1.Odluka Odbora za usluge i ulaganja donosi se na svim vjerodostojnim jezicima Sporazuma.

               2.Nakon donošenja Odluka Odbora za usluge i ulaganja objavljuje se u Službenom listu Europske unije.

               Sastavljeno u Bruxellesu,

                     Za Vijeće

                     Predsjednik

                     (1)

                        Odluka 001/2018 Zajedničkog odbora CETA-e od 26. rujna 2018. o donošenju poslovnika Zajedničkog odbora CETA-e i specijaliziranih odbora (SL L 190, 27.7.2018., str. 13.), dostupno na internetskim stranicama Glavne uprave za trgovinu
                  http://trade.ec.europa.eu/doclib/docs/2019/february/tradoc_157677.pdf
                  .

                     (2)

                        Zajednički instrument za tumačenje Sveobuhvatnoga gospodarskog i trgovinskog sporazuma (CETA) između Kanade i Europske unije i njezinih država članica (SL L 11, 14.1.2017., str. 3.).

                     (3)

                        Izjave za unos u zapisnik Vijeća (SL L 11, 14.1.2017., str. 9.).

                     (4)

                        Presuda Suda od 7. listopada 2014., Njemačka protiv Vijeća, C-399/12, ECLI:EU:C:2014:2258, točke od 61. do 64.

                     (5)

                        U skladu s člankom 30.11. (Vjerodostojni tekstovi) Sporazuma, Sporazum je sastavljen u dva primjerka na bugarskom, hrvatskom, češkom, danskom, nizozemskom, engleskom, estonskom, finskom, francuskom, njemačkom, grčkom, mađarskom, talijanskom, latvijskom, litavskom, malteškom, poljskom, portugalskom, rumunjskom, slovačkom, slovenskom, španjolskom i švedskom jeziku, pri čemu je svaka od tih verzija jednako vjerodostojna.

                     (6)

                        Odluka Vijeća (EU) 2017/37 od 28. listopada 2016. o potpisivanju, u ime Europske unije, Sveobuhvatnoga gospodarskog i trgovinskog sporazuma (CETA) između Kanade, s jedne strane, i Europske unije i njezinih država članica, s druge strane (SL L 11, 14.1.2017., str. 1.).

                     (7)

                        Odluka Vijeća (EU) 2017/38 od 28. listopada 2016. o privremenoj primjeni Sveobuhvatnoga gospodarskog i trgovinskog sporazuma (CETA) između Kanade, s jedne strane, i Europske unije i njezinih država članica, s druge strane (SL L 11, 14.1.2017., str. 1080.).

    ---documentbreak---

               EUROPSKA KOMISIJA
            Bruxelles, 11.10.2019.
            COM(2019) 459 final
            PRILOG

            Prijedlogu odluke Vijeća
            o stajalištu koje treba zauzeti u ime Europske unije u Odboru za usluge i ulaganja osnovanom Sveobuhvatnim gospodarskim i trgovinskim sporazumom (CETA) između Kanade, s jedne strane, i Europske unije i njezinih država članica, s druge strane, u vezi s donošenjem kodeksa ponašanja za članove Suda, Žalbenog suda i medijatore

               PRILOG

               NACRT

               ODLUKE br. […/2019] ODBORA ZA USLUGE I ULAGANJA

               od…

               o donošenju kodeksa ponašanja za članove Suda, Žalbenog suda i medijatore

               ODBOR ZA USLUGE I ULAGANJA CETA-e,

               uzimajući u obzir članak 26.2. stavak 1. točku (b) Sveobuhvatnog gospodarskog i trgovinskog sporazuma između Kanade, s jedne strane, i Europske unije i njezinih država članica, s druge strane („Sporazum”),

               budući da se člankom 8.44. stavkom 2. Sporazuma propisuje da Odbor za usluge i ulaganja CETA-e donosi kodeks ponašanja koji se primjenjuje u sporovima koji proizlaze iz osmog poglavlja Sporazuma i kojim se mogu zamijeniti ili dopuniti važeća pravila,

               DONIO JE OVU ODLUKU:

               Članak 1.

               Definicije

               Za potrebe ove Odluke primjenjuju se sljedeće definicije:

               (a)definicije u članku 1.1. (Definicije opće primjene) prvog poglavlja (Opće definicije i početne odredbe) Sporazuma;

               (b)definicije u članku 8.1. (Definicije) osmog poglavlja (Ulaganja) Sporazuma;

               (c)„pomoćnik” znači osoba, osim osobe koju zapošljava tajništvo ICSID-a, koja prema uvjetima imenovanja člana, pomaže članu u njegovu istraživanju te ga podupire u njegovim dužnostima;

               (d)„kandidat” znači osoba koja je podnijela zahtjev ili je na drugi način saznala da se razmatra pri odabiru člana;

               (e)„medijator” znači osoba koja provodi medijaciju u skladu s člankom 8.20. (Medijacija) Sporazuma; i

               (f)„član” znači član Suda ili Žalbenog suda uspostavljenog u skladu s odjeljkom F (Rješavanje ulagačkih sporova između ulagatelja i država) osmog poglavlja (Ulaganja) Sporazuma.

               Članak 2.

               Odgovornosti u postupku

               Kandidati, članovi i bivši članovi izbjegavaju nedoličnost i dojam nedoličnosti, i poštuju visoke standarde ponašanja radi čuvanja integriteta i nepristranosti mehanizma za rješavanje sporova.

               Članak 3.

               Obveze otkrivanja podataka

               1.Kandidati otkrivaju strankama sve prošle i sadašnje interese, odnose ili pitanja koji bi mogli ugroziti, ili koji bi mogli opravdano stvoriti dojam da ugrožavaju njihovu neovisnost ili nepristranost ili koji stvaraju ili bi mogli opravdano stvoriti dojam izravnog ili neizravnog sukoba interesa ili koji stvaraju ili bi mogli opravdano stvoriti dojam nedoličnosti ili pristranosti. U tom smislu kandidati ulažu razuman napor kako bi utvrdili takve interese, odnose i pitanja. Obveza otkrivanja prošlih interesa, odnosa ili pitanja obuhvaća najmanje pet godina prije nego što je kandidat podnio zahtjev ili na drugi način saznao da se razmatra pri odabiru člana.

               2.Članovi pismenim putem obavješćuju stranke o pitanjima koja se odnose na postojeće ili moguće povrede kodeksa ponašanja, odnosno stranke u sporu kad je to relevantno za spor.

               3.Članovi nastavljaju ulagati razuman napor kako bi utvrdili interese, odnose ili pitanja iz stavka 1. ovog članka. Članovi u svakom trenutku otkrivaju takve interese, odnose i pitanja tijekom izvršavanja svojih dužnosti tako da o njima obavijeste stranke i, prema potrebi, stranke u sporu.

               4.Kako bi se zajamčilo da kandidati i članovi pružaju relevantne informacije, otkrivanje se provodi putem standardiziranog obrasca s mogućnošću dodavanja ili prilaganja bilo kojeg dokumenta, a u skladu sa svim drugim postupcima koje su stranke utvrdile.

               Članak 4.

               Neovisnost, nepristranost i druge obveze članova

               1.Osim obveza utvrđenih u članku 2. ove Odluke, članovi su neovisni i nepristrani te daju dojam da su neovisni i nepristrani, te izbjegavaju izravne i neizravne sukobe interesa.

               2.Članovi se ne ravnaju prema vlastitim interesima, vanjskom pritisku, političkim interesima, zahtjevima javnosti, odanosti stranci, stranci u sporu ili bilo kojoj drugoj osobi koja je uključena u postupak ili sudjeluje u njemu, strahu od kritike ili financijskim, poslovnim, profesionalnim, obiteljskim ili društvenim odnosima ili obvezama.

               3.Članovi ne preuzimaju, izravno ili neizravno, nikakve obveze niti prihvaćaju nikakve povlastice niti stupaju u odnose ili stječu financijske interese koji bi mogli utjecati na njihovu neovisnost ili nepristranost ili stvoriti dojam da utječu na njihovu neovisnost ili nepristranost.

               4.Članovi ne uspostavljaju kontakte ex parte povezane s postupkom.

               5.Članovi obavljaju svoje dužnosti tijekom cijelog postupka temeljito, brzo, pošteno i marljivo.

               6.Članovi razmatraju samo ona pitanja koja su se pojavila u postupku i koja su potrebna za donošenje odluke ili pravorijeka i ne mogu prenijeti tu dužnost na drugu osobu.

               7.Članovi poduzimaju sve prikladne mjere kako bi osigurali da su njihovi pomoćnici upoznati sa člankom 2. (Odgovornosti u postupku), člankom 3. stavcima 2. i 3. (Obveze otkrivanja podataka), člankom 4. stavcima od 1. do 5. (Neovisnost, nepristranost i druge obveze članova), člankom 5. stavcima 1. i 3. (Bivši članovi) i člankom 6. (Povjerljivost) ove Odluke mutatis mutandis te da ih se i pridržavaju.

               8.Članovi na prikladan način vode računa o drugim aktivnostima rješavanja sporova u skladu sa Sporazumom, osobito o odlukama ili pravorijecima koje donosi Žalbeni sud.

               Članak 5.

               Obveze bivših članova

               1.Bivši članovi izbjegavaju aktivnosti koje mogu stvoriti dojam kako su u obavljanju svojih dužnosti bili pristrani ili izvlačili koristi iz odluka ili pravorijeka Suda ili Žalbenog suda.

               2.Članovi se obvezuju da tijekom tri godine nakon isteka mandata neće nastupiti kao zastupnici bilo koje stranke u sporu kad je riječ o ulagačkim sporovima pred Sudom ili Žalbenim sudom.

               3.Ne dovodeći u pitanje mogućnost nastavka obavljanja funkcije u sudskom vijeću do dovršetka postupka tog sudskog vijeća, članovi nakon isteka mandata ne sudjeluju:

               (a)ni na koji način, u ulagačkim sporovima koji su bili u tijeku pred Sudom ili Žalbenim sudom prije isteka njihova mandata;

               (b)ni na koji način, u ulagačkim sporovima koji su izravno i jasno povezani sa sporovima kojima su se bavili kao članovi Suda ili Žalbenog suda, uključujući i dovršene sporove.

               4.Ako predsjednik Suda ili Žalbenog suda primi obavijest ili na drugi način sazna da je bivši član navodno postupao protivno obvezama utvrđenima u stavcima od 1. do 3. ovog članka ili bilo kojeg drugog dijela ove Odluke dok je bio član, istražuje to pitanje i pruža priliku bivšem članu da bude saslušan te nakon provjere o tome obavješćuje:

               (a)stručno tijelo ili drugu takvu instituciju s kojom je bivši član povezan;

               (b)stranke;

               (c)u slučaju posebnog spora, stranke u sporu; i

               (d)predsjednika bilo kojeg drugog relevantnog međunarodnog suda ili suda s ciljem pokretanja primjerenih mjera.

               Predsjednik Suda ili Žalbenog suda objavljuje odluku o poduzimanju mjera navedenih u podstavcima od (a) do (d), zajedno s razlozima za njihovo poduzimanje.

               Članak 6.

               Povjerljivost

               1.Članovi odnosno bivši članovi nikada ne otkrivaju i ne upotrebljavaju bilo kakve informacije koje nisu za javnost, a koje se odnose na postupak ili su za njih saznali tijekom postupka, osim za potrebe tog postupka, i ni u kojem slučaju takve informacije ne otkrivaju i ne upotrebljavaju kako bi ostvarili bilo kakvu osobnu korist ili korist za druge ili oštetili tuđe interese.

               2.Članovi ne otkrivaju nalog, odluku ili pravorijek ili njihove dijelove dok se oni ne objave u skladu s odredbama o transparentnosti iz članka 8.36. (Transparentnost postupka) Sporazuma.

               3.Članovi odnosno bivši članovi ne objavljuju vijećanja Suda ili Žalbenog suda ili stajalište bilo kojeg člana vijeća, osim u nalogu, odluci ili pravorijeku.

               Članak 7.

               Troškovi

               Svaki član vodi bilješke i podnosi konačni račun za vrijeme koje je posvetio postupku i za svoje troškove te za vrijeme i troškove svojeg pomoćnika.

               Članak 8.

               Sankcije

               1.Podrazumijeva se da se odredbe ovog kodeksa ponašanja primjenjuju zajedno s obvezama utvrđenima u članku 8.30. stavku 1. Sporazuma te da se postupci predviđeni u članku 8.30. stavcima 2. i 3. i članku 8.30. stavku 4. Sporazuma primjenjuju na povrede tog kodeksa ponašanja.

               2.Podrazumijeva se da Zajednički odbor CETA-e pruža članu mogućnost da bude saslušan prije donošenja bilo kakve odluke u skladu s člankom 8.30. stavkom 4. Sporazuma.

               Članak 9.

               Medijatori

               1.Pravila utvrđena u ovoj Odluci koja se primjenjuju na kandidate primjenjuju se mutatis mutandis na osobe koje su saznale da se razmatraju pri imenovanju medijatora.

               2.Pravila utvrđena u ovoj Odluci koja se primjenjuju na članove primjenjuju se mutatis mutandis na medijatore od datuma imenovanja na položaj medijatora do datuma kad:

               (a)stranke u sporu postignu uzajamno dogovoreno rješenje;

               (b)medijator dostavi pisanu izjavu kojom odstupa s dužnosti medijatora; ili

               (c)stranka u sporu ili obje stranke u sporu pisanu obavijest o prekidu rada medijatora ili postupka medijacije dostave pisanim putem medijatoru i drugoj stranci u sporu, ovisno o tome što nastupi prije.

               3.Pravila utvrđena u ovoj Odluci koja se primjenjuju na bivše članove primjenjuju se mutatis mutandis na bivše medijatore.

               Članak 10.

               Savjetodavni odbori

               1.Predsjedniku suda i predsjedniku Žalbenog suda pomaže savjetodavni odbor radi osiguranja pravilne primjene kodeksa ponašanja iz članka 8.30. (Etičke norme) Sporazuma i radi izvršavanja bilo koje druge zadaće, ako je tako propisano.

               2.Savjetodavni odbori sastoje se od potpredsjednika i dvaju najviših članova Suda ili Žalbenog suda.

               Članak 11.

               Stupanje na snagu

               Ova se Odluka objavljuje i stupa na snagu danom stupanja na snagu odjeljka F (Rješavanje ulagačkih sporova između ulagatelja i država) osmog poglavlja (Ulaganja) Sporazuma; pod uvjetom da su stranke razmijenile pisane obavijesti diplomatskim putem te time potvrdile da su ispunile potrebne unutarnje zahtjeve i postupke.

               Sastavljeno u … dana …


               EUROPSKA KOMISIJA
            Bruxelles, 11.10.2019.
            COM(2019) 458 final
            PRILOG

            Prijedlogu odluke Vijeća
            o stajalištu koje treba zauzeti u ime Europske unije u Zajedničkom odboru CETA-e osnovanom Sveobuhvatnim gospodarskim i trgovinskim sporazumom (CETA) između Kanade, s jedne strane, i Europske unije i njezinih država članica, s druge strane, u vezi s donošenjem odluke o postupku donošenja tumačenja u skladu s člankom 8.31. stavkom 3. i člankom 8.44. stavkom 3. točkom (a) CETA-e kao priloga svojem poslovniku

               PRILOG

               NACRT

               ODLUKE br. […/2019] ZAJEDNIČKOG ODBORA CETA-e

               od…

               o donošenju postupka donošenja tumačenja u skladu s člankom 8.31. stavkom 3. i člankom 8.44. stavkom 3. točkom (a) CETA-e kao priloga svojem poslovniku

               ZAJEDNIČKI ODBOR CETA-e,

               uzimajući u obzir članak 26.1. Sveobuhvatnog gospodarskog i trgovinskog sporazuma između Kanade, s jedne strane, i Europske unije i njezinih država članica, s druge strane („Sporazum”), a posebno njegov članak 26.1. stavak 4. točku (d) i članak 26.2. stavak 4.,

               budući da:

               (1)U skladu s člankom 26.1. stavkom 4. točkom (d) Sporazuma, Zajednički odbor CETA-e donosi svoj poslovnik.

               (2)U skladu s člankom 26.2. stavkom 1. točkom (b) Sporazuma, Odbor za usluge i ulaganja jedan je od specijaliziranih odbora uspostavljenih Sporazumom.

               (3)U skladu s člankom 26.2. stavkom 4. Sporazuma, specijalizirani odbori utvrđuju i mijenjaju svoj poslovnik ako to smatraju primjerenim.

               (4)Pravilom 14.4. poslovnika Zajedničkog odbora CETA-e (Odluka 001/2018 Zajedničkog odbora CETA-e od 26. rujna 2018.) propisuje se da se, osim ako specijalizirani odbori odluče drukčije u skladu s člankom 26.2. stavkom 4. Sporazuma, poslovnik primjenjuje mutatis mutandis na specijalizirane odbore i druga tijela osnovana Sporazumom.

               (5)U skladu s člankom 8.9. stavkom 1. Sporazuma, stranke ponovno potvrđuju svoje pravo na reguliranje u javnom interesu radi ostvarivanja legitimnih ciljeva javne politike, kao što su zaštita javnog zdravlja, sigurnost, okoliš, što obuhvaća klimatske promjene i biološku raznolikost, javni moral, socijalna zaštita ili zaštita potrošača, ili promicanje i zaštita kulturne raznolikosti.

               (6)U skladu sa stavkom 6. točkom (e) Zajedničkog instrumenta za tumačenje Sporazuma, kako bi se zajamčilo da sudovi uspostavljeni u skladu odjeljkom F (Rješavanje ulagačkih sporova između ulagatelja i država) osmog poglavlja („Ulaganja”) Sporazuma u svim okolnostima poštuju namjeru stranaka iz Sporazuma, Sporazum sadrži odredbe na temelju kojih se strankama omogućuje da izdaju obvezujuća tumačenja, a stranke iznova potvrđuju da su se Kanada i Europska unija i njezine države članice obvezale na primjenu tih odredaba kako bi izbjegle i ispravile pogrešno tumačenje Sporazuma od strane sudova.

               (7)U skladu s člankom 8.31. stavkom 3. i člankom 8.44. stavkom 3. točkom (a) Sporazuma, u slučaju ozbiljnih dvojbi u vezi s tumačenjem koje bi mogle utjecati na ulaganje, Odbor za usluge i ulaganja može, u dogovoru sa strankama i nakon što svaka od njih ispuni svoje unutarnje zahtjeve i postupke, preporučiti Zajedničkom odboru CETA-e donošenje tumačenja tog Sporazuma; tumačenje koje je donio Zajednički odbor CETA-e obvezujuće je za sudove uspostavljene u skladu s odjeljkom F (Rješavanje ulagačkih sporova između ulagatelja i država) osmog poglavlja (Ulaganja) Sporazuma; Zajednički odbor CETA-e može odlučiti da tumačenje ima obvezujući učinak od određenog datuma;

               ODLUČIO JE:

               Članak 1.

               1.Postupak donošenja tumačenja u skladu s člankom 8.31. stavkom 3. i člankom 8.44. stavkom 3. točkom (a) Sporazuma, kako je utvrđeno u Prilogu ovoj Odluci, donosi se kao prilog poslovniku Zajedničkog odbora CETA-e.

               2.Prilog je sastavni dio poslovnika Zajedničkog odbora CETA-e (Odluka 001/2018 Zajedničkog odbora CETA-e od 26. rujna 2018.).

               Članak 2.

               Prilog je sastavni dio ove Odluke.

               Članak 3.

               Ova se Odluka objavljuje i stupa na snagu danom stupanja na snagu odjeljka F (Rješavanje ulagačkih sporova između ulagatelja i država) osmog poglavlja (Ulaganja) Sporazuma; pod uvjetom da su stranke razmijenile pisane obavijesti diplomatskim putem te time potvrdile da su ispunile potrebne unutarnje zahtjeve i postupke.

               Sastavljeno u …, ….

               Za Zajednički odbor CETA-e

               Supredsjednici

               PRILOG

               PRILOG POSLOVNIKU ZAJEDNIČKOG ODBORA CETA-e

               1.U slučaju ozbiljnih dvojbi stranke u vezi s tumačenjem Sporazuma koje bi mogle utjecati na ulaganje, uključujući ozbiljne dvojbe u vezi s određenom mjerom za koju je zahtjev za savjetovanje u skladu s člankom 8.19. (Savjetovanja) Sporazuma podnio ulagatelj druge stranke koji tvrdi da se takvom mjerom krši obveza iz osmog poglavlja (Ulaganja) Sporazuma:

               (a)stranka može taj predmet pismeno uputiti Odboru za usluge i ulaganja;

               (b)u slučaju upućivanja iz stavka (a), stranke odmah započinju savjetovanje u okviru Odbora za usluge i ulaganja; i

               (c)Odbor za usluge i ulaganja što prije odlučuje o tom predmetu.

               2.Svaka stranka posvećuje potrebnu pozornost primjedbama druge stranke u vezi s člankom 8.31. stavkom 3. Sporazuma i ulaže sve svoje napore da se taj predmet pravodobno riješi na obostrano zadovoljavajući način.

               3.U dogovoru sa strankama i nakon što svaka od njih ispuni svoje unutarnje zahtjeve i postupke, Odbor za usluge i ulaganja može preporučiti Zajedničkom odboru CETA-e donošenje tumačenja o jednoj ili više relevantnih odredaba osmog poglavlja (Ulaganja) Sporazuma. Ta se tumačenja mogu, između ostalog, odnositi na pitanje treba li se i pod kojim uvjetima određena vrsta mjere smatrati spojivom s osmim poglavljem (Ulaganja) Sporazuma.

               4.Ako Odbor za usluge i ulaganja odluči preporučiti Zajedničkom odboru CETA-e donošenje tumačenja, Zajednički odbor što prije donosi odluku o tom predmetu.

               5.Tumačenje koje je donio Zajednički odbor CETA-e obvezujuće je za Sud i Žalbeni sud uspostavljen u skladu s odjeljkom F (Rješavanje ulagačkih sporova između ulagatelja i država) osmog poglavlja (Ulaganja) Sporazuma. Zajednički odbor CETA-e može odlučiti da tumačenje ima obvezujući učinak od određenog datuma.

               6.Tumačenja koja je donio Zajednički odbor CETA-e odmah se objavljuju te šalju strankama i predsjednicima Suda i Žalbenog suda koji će zajamčiti da se o njima izvijeste sudska vijeća Suda i Žalbenog suda uspostavljena u skladu s odjeljkom F (Rješavanje ulagačkih sporova između ulagatelja i država) osmog poglavlja (Ulaganja) Sporazuma.

    ---documentbreak---

               EUROPSKA KOMISIJA
            Bruxelles, 11.10.2019.
            COM(2019) 458 final
            2019/0218(NLE)
            Prijedlog
            ODLUKE VIJEĆA
            o stajalištu koje treba zauzeti u ime Europske unije u Zajedničkom odboru CETA-e osnovanom Sveobuhvatnim gospodarskim i trgovinskim sporazumom (CETA) između Kanade, s jedne strane, i Europske unije i njezinih država članica, s druge strane, u vezi s donošenjem odluke o postupku donošenja tumačenja u skladu s člankom 8.31. stavkom 3. i člankom 8.44. stavkom 3. točkom (a) CETA-e kao priloga svojem poslovniku

               OBRAZLOŽENJE

               1.Predmet prijedloga

               Ovaj se prijedlog odnosi na odluku o utvrđivanju stajališta koje treba zauzeti u ime Unije u Zajedničkom odboru CETA-e osnovanom Sveobuhvatnim gospodarskim i trgovinskim sporazumom (CETA) između Kanade, s jedne strane, i Europske unije i njezinih država članica, s druge strane, u vezi s predviđenim donošenjem odluke o postupku donošenja tumačenja u skladu s člankom 8.31. stavkom 3. i člankom 8.44. stavkom 3. točkom (a) CETA-e kao priloga svojem poslovniku.

               2.Kontekst prijedloga

               2.1.Sveobuhvatni gospodarski i trgovinski sporazum (CETA) između Kanade, s jedne strane, i Europske unije i njezinih država članica, s druge strane

               Cilj je Sveobuhvatnog gospodarskog i trgovinskog sporazuma (CETA) između Kanade, s jedne strane, i Europske unije i njezinih država članica, s druge strane („Sporazum”) liberalizacija i olakšavanje trgovine i ulaganja te promicanje bližeg gospodarskog odnosa između Europske unije i Kanade („stranke”). Sporazum je potpisan 30. listopada 2016. i privremeno se primjenjuje od 21. rujna 2017.

               2.2.Zajednički odbor CETA-e

               Zajednički odbor CETA-e uspostavljen je u skladu s člankom 26.1. Sporazuma, kojim se propisuje da je Zajednički odbor CETA-e sastavljen od predstavnika Europske unije i predstavnika Kanade te da njime supredsjedaju ministar za međunarodnu trgovinu Kanade i član Europske komisije odgovoran za trgovinu, ili njihovi zamjenici. Zajednički odbor CETA-e sastaje se jednom godišnje ili na zahtjev stranke te se dogovara oko rasporeda sastanaka i utvrđuje dnevni red. Zajednički odbor CETA-e odgovoran je za sva pitanja povezana s trgovinom i ulaganjima između stranaka te provedbu i primjenu Sporazuma. Stranka može uputiti Zajedničkom odboru CETA-e sva pitanja koja se odnose na provedbu i tumačenje Sporazuma ili druga pitanja koja se odnose na trgovinu i ulaganja između stranaka.

               U skladu s člankom 26.3. Sporazuma Zajednički odbor CETA-e ima ovlasti donositi odluke uzajamnom suglasnošću u vezi sa svim pitanjima u slučajevima propisanima Sporazumom. Odluke koje je donio Zajednički odbor CETA-e obvezujuće su za stranke, podložno ispunjenju svih potrebnih unutarnjih zahtjeva i postupaka te su ih stranke obvezne provoditi.

               U skladu s člankom 26.2. stavkom 4. Sporazuma specijalizirani odbori, uključujući Odbor za usluge i ulaganja, mogu predložiti nacrte odluka koje će donijeti Zajednički odbor CETA-e.

               U skladu s pravilom 10.2. poslovnika Zajedničkog odbora CETA-e i specijaliziranih odbora
                  1
                u razdoblju između sastanaka Zajednički odbor CETA-e može donositi odluke ili preporuke pisanim postupkom ako stranke Sporazuma tako odluče na temelju uzajamne suglasnosti. U tu će svrhu supredsjedatelji proslijediti tekst prijedloga pisanim putem članovima Zajedničkog odbora CETA-e u skladu s pravilom 7. te će članovima dati rok za iznošenje zabrinutosti ili željenih izmjena. Po isteku roka, doneseni prijedlozi priopćit će se u skladu s pravilom 7. i unijeti u zapisnik sa sljedećeg sastanka.

               2.3.Predviđeni akt Zajedničkog odbora CETA-e

               Zajednički odbor CETA-e treba donijeti odluku o postupku donošenja tumačenja u skladu s člankom 8.31. stavkom 3. i člankom 8.44. stavkom 3. točkom (a) CETA-e kao prilog svojem poslovniku („predviđeni akt”).

               Svrha predviđenog akta jest razjasniti postupak donošenja tumačenja Zajedničkog odbora CETA-e u pogledu odredaba Sporazuma u području ulaganja.

               Predviđeni akt postat će obvezujući za stranke. Člankom 26.3. stavkom 2. Sporazuma propisuje se sljedeće: „Odluke koje je donio Zajednički odbor CETA-e obvezujuće su za stranke, podložno ispunjenju svih potrebnih unutarnjih zahtjeva i postupaka, te su ih stranke obvezne provoditi”.

               3.Stajalište koje treba zauzeti u ime Unije

               Kako je propisano stavkom 6. točkom (f) Zajedničkog instrumenta za tumačenje Sporazuma, Europska unija i njezine države članice i Kanada sporazumjele su se da odmah započnu s daljnjim radom na provedbi odredaba Sporazuma u području rješavanja ulagačkih sporova, takozvanog „sustava sudova za ulaganja”
                  2
               .

               U skladu s člankom 8.31. stavkom 3. i člankom 8.44. stavkom 3. točkom (a) Sporazuma, u slučaju ozbiljnih dvojbi u vezi s tumačenjem koje bi mogle utjecati na ulaganje, Odbor za usluge i ulaganja može, u dogovoru sa strankama i nakon što svaka od njih ispuni svoje unutarnje zahtjeve i postupke, preporučiti Zajedničkom odboru CETA-e donošenje tumačenja tog Sporazuma. Tumačenje koje je donio Zajednički odbor CETA-e obvezujuće je za sudove uspostavljene u skladu s odjeljkom F (Rješavanje ulagačkih sporova između ulagatelja i država) osmog poglavlja (Ulaganja) Sporazuma. Zajednički odbor CETA-e može odlučiti da tumačenje ima obvezujući učinak od određenog datuma.

               Stavkom 6. točkom (e) Zajedničkog instrumenta za tumačenje Sporazuma propisuje se sljedeće: „Kako bi se zajamčilo da sudovi u svim okolnostima poštuju namjeru stranaka iz Sporazuma, CETA sadrži odredbe na temelju kojih se strankama omogućuje da izdaju obvezujuća tumačenja. Kanada i Europska unija i njezine države članice obvezale su se na primjenu tih odredaba kako bi izbjegle i ispravile pogrešno tumačenje CETA-e od strane sudova”.

               Stoga je prikladno razjasniti postupak donošenja tumačenja Zajedničkog odbora CETA-e u pogledu odredaba Sporazuma u području ulaganja.

               U skladu s člankom 26.1. stavkom 4. točkom (d) Sporazuma Zajednički odbor CETA-e donio je svoj poslovnik Odlukom 001/2018 Zajedničkog odbora CETA-e od 26. rujna 2018. U skladu s pravilom 14.4. poslovnik Zajedničkog odbora CETA-e primjenjuje se mutatis mutandis na specijalizirane odbore, uključujući Odbor za usluge i ulaganja, i druga tijela uspostavljena u skladu sa Sporazumom, osim ako specijalizirani odbori odluče drukčije u skladu s člankom 26.2. stavkom 4. Sporazuma.

               Zajednički odbor CETA-e treba donijeti predviđeni akt kao prilog svojemu poslovniku.

               Predviđeni akt obuhvaća posebna pravila o postupovnim koracima koji su potrebni kako bi Zajednički odbor CETA-e donio tumačenje Sporazuma.

               Prijedlog je usklađen s drugim inicijativama za provedbu sustava sudova za ulaganja CETA-e. Točnije, od lipnja 2018. Komisija surađuje s državama članicama u Odboru Vijeća za trgovinsku politiku (usluge i ulaganja) te s Kanadom u vezi s paketom četiriju nacrta odluka u pogledu:

               –pravila kojima se utvrđuju administrativna i organizacijska pitanja povezana s radom Žalbenog suda u skladu s člankom 8.28. stavkom 7. Sporazuma;

               –kodeksa ponašanja za članove Suda, Žalbenog suda i medijatore u skladu s člankom 8.44. stavkom 2. Sporazuma;

               –pravila o medijaciji koja će primjenjivati stranke u sporu u skladu s člankom 8.44. stavkom 3. točkom (c) Sporazuma; i

               –pravila o postupku donošenja tumačenja u skladu s člankom 8.31. stavkom 3. i člankom 8.44. stavkom 3. točkom (a) Sporazuma.

               Nastavlja se s radom u ostalim područjima provedbe sustava sudova za ulaganja. Kao što je propisano stavkom 6. točkom (f) Zajedničkog instrumenta za tumačenje Sporazuma, „[z]ajednički cilj jest dovršiti taj rad do stupanja na snagu CETA-e”.

               Stoga je, kako bi se osigurala djelotvorna provedba Sporazuma, primjereno utvrditi stajalište koje treba zauzeti u ime Unije u Zajedničkom odboru CETA-e o predviđenom aktu.

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) propisuje se donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava koja se primjenjuju na predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali „mogu presudno utjecati na sadržaj propisa koje donese zakonodavac Unije”
                  3
               .

               4.1.2.Primjena u ovom slučaju

               Zajednički odbor CETA-e tijelo je osnovano sporazumom, točnije Sveobuhvatnim gospodarskim i trgovinskim sporazumom (CETA) između Kanade, s jedne strane, i Europske unije i njezinih država članica, s druge strane („Sporazum”).

               Akt koji je Zajednički odbor CETA-e pozvan donijeti predstavlja akt koji proizvodi pravne učinke. Predviđeni akt obvezujući je za stranke na temelju međunarodnog prava u skladu s člankom 26.3. stavkom 2. Sporazuma.

               Predviđenim aktom ne dopunjuje se niti izmjenjuje institucionalni okvir Sporazuma.

               Stoga je postupovna pravna osnova predložene odluke članak 218. stavak 9. UFEU-a.

               4.2.Materijalna pravna osnova

               4.2.1.Načela

               Materijalna pravna osnova odluke na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili elementa te ako se može utvrditi da je jedan od ta dva cilja ili elementa glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi, to jest onoj koju zahtijeva glavni ili prevladavajući cilj ili element.

               4.2.2.Primjena u ovom slučaju

               Glavni cilj i sadržaj predviđenog akta odnose se na zajedničku trgovinsku politiku.

               Stoga su materijalna pravna osnova predložene odluke članak 207. stavak 3. i članak 207. stavak 4. prvi podstavak UFEU-a.

               4.3.Zaključak

               Pravna osnova predložene odluke trebali bi biti članak 207. stavak 3. i članak 207. stavak 4. prvi podstavak u vezi s člankom 218. stavkom 9. UFEU-a.

               5.Vjerodostojni jezici i objava predviđenog akta

               S obzirom na to da će se aktom Zajedničkog odbora CETA-e provesti Sporazum u pogledu rješavanja ulagačkih sporova između ulagatelja i država, taj je akt potrebno donijeti na svim vjerodostojnim jezicima Sporazuma
                  4
                te ga nakon donošenja objaviti u Službenom listu Europske unije.

               2019/0218 (NLE)

               Prijedlog

               ODLUKE VIJEĆA

               o stajalištu koje treba zauzeti u ime Europske unije u Zajedničkom odboru CETA-e osnovanom Sveobuhvatnim gospodarskim i trgovinskim sporazumom (CETA) između Kanade, s jedne strane, i Europske unije i njezinih država članica, s druge strane, u vezi s donošenjem odluke o postupku donošenja tumačenja u skladu s člankom 8.31. stavkom 3. i člankom 8.44. stavkom 3. točkom (a) CETA-e kao priloga svojem poslovniku

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 207. stavak 3. i članak 207. stavak 4. prvi podstavak u vezi s njegovim člankom 218. stavkom 9.,

               uzimajući u obzir prijedlog Europske komisije,

               budući da:

               (1)Odlukom Vijeća (EU) 2017/37
                  5
                propisuje se potpisivanje, u ime Europske unije, Sveobuhvatnoga gospodarskog i trgovinskog sporazuma (CETA) između Kanade, s jedne strane, i Europske unije i njezinih država članica, s druge strane („Sporazum”). Sporazum je potpisan 30. listopada 2016.

               (2)Odlukom Vijeća (EU) 2017/38
                  6
                propisuje se privremena primjena dijelova Sporazuma, uključujući uspostavu Zajedničkog odbora CETA-e i Odbora za usluge i ulaganja. Sporazum se privremeno primjenjuje od 21. rujna 2017.

               (3)U skladu s člankom 26.3. stavkom 1. Sporazuma, za potrebe postizanja ciljeva Sporazuma, Zajednički odbor CETA-e ima ovlasti donositi odluke u vezi sa svim pitanjima u slučajevima propisanima Sporazumom.

               (4)U skladu s člankom 26.3. stavkom 2. Sporazuma odluke koje je donio Zajednički odbor CETA-e obvezujuće su za stranke, podložno ispunjenju svih potrebnih unutarnjih zahtjeva i postupaka te su ih stranke obvezne provoditi.

               (5)U skladu s člankom 26.1. stavkom 4. točkom (d) Sporazuma Zajednički odbor CETA-e donosi svoj poslovnik;

               (6)u skladu s člankom 26.2. stavkom 1. točkom (b) Sporazuma Odbor za usluge i ulaganja jedan je od specijaliziranih odbora uspostavljenih Sporazumom;

               (7)u skladu s člankom 26.2. stavkom 4. Sporazuma specijalizirani odbori utvrđuju i mijenjaju vlastiti poslovnik ako to smatraju primjerenim;

               (8)pravilom 14.4. poslovnika Zajedničkog odbora CETA-e (Odluka 001/2018 Zajedničkog odbora CETA-e od 26. rujna 2018.) propisuje se, osim ako specijalizirani odbori odluče drukčije u skladu s člankom 26.2. stavkom 4. Sporazuma, da se poslovnik primjenjuje mutatis mutandis na specijalizirane odbore i druga tijela osnovana Sporazumom;

               (9)u skladu s člankom 8.31. stavkom 3. i člankom 8.44. stavkom 3. točkom (a) Sporazuma, u slučaju ozbiljnih dvojbi u vezi s tumačenjem koje bi mogle utjecati na ulaganje, Odbor za usluge i ulaganja može, u dogovoru sa strankama i nakon što svaka od njih ispuni svoje unutarnje zahtjeve i postupke, preporučiti Zajedničkom odboru CETA-e donošenje tumačenja tog Sporazuma. Tumačenje koje je donio Zajednički odbor CETA-e obvezujuće je za sudove uspostavljene u skladu s odjeljkom F (Rješavanje ulagačkih sporova između ulagatelja i država) osmog poglavlja (Ulaganja) Sporazuma. Zajednički odbor CETA-e može odlučiti da tumačenje ima obvezujući učinak od određenog datuma;

               (10)stoga je, kako bi se osigurala djelotvorna provedba Sporazuma, primjereno utvrditi stajalište koje treba zauzeti u ime Unije u Zajedničkom odboru CETA-e na temelju priloženog nacrta odluke Zajedničkog odbora CETA-e,

               DONIJELO JE OVU ODLUKU:

               Članak 1.

               Stajalište koje treba zauzeti u ime Europske unije u Zajedničkom odboru CETA-e u vezi s donošenjem odluke o postupku donošenja tumačenja u skladu s člankom 8.31. stavkom 3. i člankom 8.44. stavkom 3. točkom (a) CETA-e kao priloga svojem poslovniku temelji se na nacrtu odluke Zajedničkog odbora CETA-e priloženom ovoj Odluci Vijeća.

               Članak 2.

               1.Odluka Zajedničkog odbora CETA-e donosi se na svim vjerodostojnim jezicima Sporazuma.

               2.Nakon donošenja Odluka Zajedničkog odbora CETA-e objavljuje se u Službenom listu Europske unije.

               Sastavljeno u Bruxellesu,

                     Za Vijeće

                     Predsjednik

                     (1)

                        Odluka 001/2018 Zajedničkog odbora CETA-e od 26. rujna 2018. o donošenju poslovnika Zajedničkog odbora CETA-e i specijaliziranih odbora (SL L 190, 27.7.2018., str. 13.), dostupno na internetskim stranicama Glavne uprave za trgovinu
                  http://trade.ec.europa.eu/doclib/docs/2019/february/tradoc_157677.pdf
                  .

                     (2)

                        Zajednički instrument za tumačenje Sveobuhvatnoga gospodarskog i trgovinskog sporazuma (CETA) između Kanade i Europske unije i njezinih država članica (SL L 11, 14.1.2017., str. 3.).

                     (3)

                        Presuda Suda od 7. listopada 2014., Njemačka protiv Vijeća, C-399/12, ECLI:EU:C:2014:2258, točke od 61. do 64.

                     (4)

                        U skladu s člankom 30.11. (Vjerodostojni tekstovi) Sporazuma, Sporazum je sastavljen u dva primjerka na bugarskom, hrvatskom, češkom, danskom, nizozemskom, engleskom, estonskom, finskom, francuskom, njemačkom, grčkom, mađarskom, talijanskom, latvijskom, litavskom, malteškom, poljskom, portugalskom, rumunjskom, slovačkom, slovenskom, španjolskom i švedskom jeziku, pri čemu je svaka od tih verzija jednako vjerodostojna.

                     (5)

                        Odluka Vijeća (EU) 2017/37 od 28. listopada 2016. o potpisivanju, u ime Europske unije, Sveobuhvatnoga gospodarskog i trgovinskog sporazuma (CETA) između Kanade, s jedne strane, i Europske unije i njezinih država članica, s druge strane (SL L 11, 14.1.2017., str. 1.).

                     (6)

                        Odluka Vijeća (EU) 2017/38 od 28. listopada 2016. o privremenoj primjeni Sveobuhvatnoga gospodarskog i trgovinskog sporazuma (CETA) između Kanade, s jedne strane, i Europske unije i njezinih država članica, s druge strane (SL L 11, 14.1.2017., str. 1080.).


               EUROPSKA KOMISIJA
            Bruxelles, 30.10.2019.
            COM(2019) 563 final
            2019/0245(NLE)
            Prijedlog
            ODLUKE VIJEĆA
            o stajalištu koje u ime Europske unije treba zauzeti u Glavnom vijeću Svjetske trgovinske organizacije

               OBRAZLOŽENJE

               1.Predmet prijedloga

               Ovaj se prijedlog odnosi na odluku o utvrđivanju stajališta koje u ime Unije treba zauzeti u Glavnom vijeću Svjetske trgovinske organizacije (WTO) u vezi s predviđenim donošenjem odluke o preispitivanju Dogovora o upravljanju carinskim kvotama za poljoprivredne proizvode kako su definirani u članku 2. Sporazuma o poljoprivredi.

               2.Kontekst Prijedloga

               2.1.Sporazum iz Marakeša o osnivanju Svjetske trgovinske organizacije

               Cilj je predložene Odluke Vijeća ovlastiti Europsku komisiju da u ime Unije podrži odluku koju treba donijeti u Glavnom vijeću Svjetske trgovinske organizacije (WTO). Svjetska trgovinska organizacija osnovana je Sporazumom iz Marakeša („Sporazum o WTO-u”) koji je stupio na snagu 1. siječnja 1995.

               Europska unija stranka je Sporazuma.

               2.2.Ministarska konferencija i Glavno vijeće Svjetske trgovinske organizacije

               Na temelju članka IV. stavka 1. Sporazuma o WTO-u Ministarska konferencija ovlaštena je donositi odluke o svim pitanjima iz područja svih multilateralnih trgovinskih sporazuma.

               No, na temelju članka IV. stavka 2. Sporazuma o WTO-u u razdobljima između sastanaka Ministarske konferencije njezine zadaće obavlja Glavno vijeće.

               Na temelju članka IX. stavka 1. tijela WTO-a nastoje donositi odluke konsenzusom.

               2.3.Predviđeni akt Glavnog vijeća WTO-a

               U prosincu 2013., na devetom zasjedanju Ministarske konferencije WTO-a ministri trgovine donijeli su odluku o „Dogovoru o upravljanju carinskim kvotama za poljoprivredne proizvode kako su definirani u članku 2. Sporazuma o poljoprivredi”, (WT/MIN(13)/39) („Dogovor o carinskim kvotama”).

               Cilj je Dogovora o carinskim kvotama pojednostaviti upravljanje carinskim kvotama za poljoprivredne proizvode. U točki 13. Dogovora o carinskim kvotama predviđeno je njegovo preispitivanje, uzimajući u obzir dosadašnje iskustvo s njegovim funkcioniranjem. Preispitivanje je trebalo započeti najkasnije četiri godine nakon donošenja Dogovora o carinskim kvotama. Odbor za poljoprivredu („odbor”) započeo je postupak preispitivanja 2018. Početkom 2019. tajništvo Odbora za poljoprivredu izdalo je nacrt izvješća Glavnom vijeću WTO-a u kojem je iznesen dosadašnji razvoj događaja.

               S obzirom na izostanak konsenzusa među članicama WTO-a u pogledu suštinskih izmjena Dogovora o carinskim kvotama, odbor preporučuje Glavnom vijeću da produlji razdoblje preispitivanja do kraja 2021. te da poveća transparentnost upravljanja carinskim kvotama (vidjeti Prilog 2. izvješću).

               Te bi preporuke (u Prilogu 2. izvješću) trebalo predstaviti Glavnom vijeću u prosincu 2019. Glavno vijeće trebalo bi prihvatiti te preporuke u odluci o preispitivanju Dogovora o carinskim kvotama.

               3.Stajalište koje treba zauzeti u ime Unije

               Cilj je ovog prijedloga omogućiti Uniji da na sastanku Glavnog vijeća WTO-a u prosincu 2019. potakne donošenje odluke o preispitivanju Dogovora o carinskim kvotama.

               Iz perspektive Unije ključno je da se razdoblje preispitivanja produlji do kraja 2021. jer se time omogućuje nastavak primjene postojećeg Dogovora o carinskim kvotama, a članovima WTO-a dopušta da nastave raspravu o preispitivanju tog dogovora.

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Pojmom „akti koji proizvode pravne učinke” obuhvaćeni su akti koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali „mogu presudno utjecati na sadržaj propisa koje donese zakonodavac Unije”
                  1
               .

               4.1.2.Primjena u predmetnom slučaju

               Glavno vijeće WTO-a tijelo je osnovano na temelju sporazuma, konkretno Sporazuma o WTO-u.

               Akt koji treba donijeti Glavno vijeće akt je koji proizvodi pravne učinke. Predviđeni akt bit će u skladu s člankom II. stavkom 2. i člankom IX. stavkom 3. Sporazuma o WTO-u obvezujući prema međunarodnom pravu.

               Predviđenim aktom ne dopunjuje se niti izmjenjuje institucionalni okvir Sporazuma.

               Stoga je postupovna pravna osnova za predloženu odluku članak 218. stavak 9. UFEU-a.

               4.2.Materijalna pravna osnova

               4.2.1.Načela

               Materijalna pravna osnova odluke na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akti imaju dva cilja ili dva elementa te ako se može utvrditi da je jedan od tih dvaju ciljeva ili elemenata glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi, to jest onoj koju zahtijeva glavni ili prevladavajući cilj ili element.

               4.2.2.Primjena u predmetnom slučaju

                  Glavni cilj i sadržaj predviđenog akta odnose se na zajedničku trgovinsku politiku.

                  Stoga je materijalna pravna osnova predložene odluke članak 207. UFEU-a.

               4.3.Zaključak

               Pravna osnova predložene odluke trebao bi biti članak 207. stavak 4. prvi podstavak u vezi s člankom 218. stavkom 9. UFEU-a.

               5.Objava predviđenog akta

               Budući da će se aktom Glavnog vijeća WTO-a dopuniti Sporazum WTO-a proširenjem primjene Dogovora o carinskim kvotama i utvrđivanjem pravila o boljem iskorištavanju carinskih kvota, primjereno je taj akt objaviti u Službenom listu Europske unije nakon njegova donošenja.

               2019/0245 (NLE)

               Prijedlog

               ODLUKE VIJEĆA

               o stajalištu koje u ime Europske unije treba zauzeti u Glavnom vijeću Svjetske trgovinske organizacije

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Sporazum iz Marakeša o osnivanju Svjetske trgovinske organizacije („Sporazum o WTO-u”) Unija je sklopila Odlukom Vijeća 94/800/EZ od 22. prosinca 1994.
                  2
               , a na snagu je stupio 1. siječnja 1995.

               (2)Na temelju članka IV. stavka 1. Sporazuma o WTO-u Ministarska konferencija Svjetske trgovinske organizacije („WTO”) ovlaštena je donositi odluke o svim pitanjima iz područja svih multilateralnih trgovinskih sporazuma.

               (3)Na temelju članka IV. stavka 2. Sporazuma o WTO-u u razdobljima između sastanaka Ministarske konferencije njezine zadaće treba obavljati Glavno vijeće WTO-a.

               (4)Na temelju članka IX. stavka 1. tijela WTO-a obično donose odluke konsenzusom.

               (5)Na devetom zasjedanju Ministarske konferencije WTO-a (Bali, prosinac 2013.) donesena je ministarska odluka o Dogovoru o upravljanju carinskim kvotama za poljoprivredne proizvode kako su definirani u članku 2. Sporazuma o poljoprivredi (WT/MIN(13)/39) („Dogovor o carinskim kvotama”) kojom se uređuje upravljanje carinskim kvotama za poljoprivredne proizvode.

               (6)Na temelju točke 13. Dogovora o carinskim kvotama preispitivanje funkcioniranja tog dogovora treba započeti najkasnije četiri godine nakon njegova donošenja, uzimajući u obzir iskustvo stečeno do tog trenutka. Cilj je tog preispitivanja promicati nastavak procesa poboljšanja iskorištenosti carinskih kvota.

               (7)U skladu sa stavkom 13. Odbor za poljoprivredu započeo je 2018. postupak preispitivanja Dogovora o carinskim kvotama. Rezultati preispitivanja bit će predstavljeni na sastanku Glavnog vijeća u prosincu 2019. u obliku izvješća Odbora za poljoprivredu (Izvješće br. ... „Preispitivanje funkcioniranja odluke s Balija o upravljanju carinskim kvotama” od...).

               (8)S obzirom na izostanak konsenzusa među članicama WTO-a u pogledu suštinskih izmjena Dogovora o carinskim kvotama, u izvješću se preporučuje produljenje razdoblja preispitivanja do kraja 2021. kako bi se omogućilo postizanje konsenzusa. U izvješću se navode i preporuke usmjerene na povećanu transparentnost upravljanja carinskim kvotama.

               (9)Na sastanku u prosincu 2019. trebalo bi pozvati Glavno vijeće WTO-a da razmotri prihvaćanje preporuka iz Priloga 2. Izvješću br. ... u obliku odluke o preispitivanju Dogovora o carinskim kvotama.

               (10)Budući da će odluka koja će se donijeti biti obvezujuća za Uniju, primjereno je utvrditi stajalište koje u Glavnom vijeću WTO-a treba zauzeti u ime Unije.

               (11)U skladu s člankom 17. stavkom 1. Ugovora o Europskoj uniji (UEU) u Glavnom vijeću WTO-a Uniju treba predstavljati Komisija,

               DONIJELO JE OVU ODLUKU:

               Članak 1.

               Stajalište koje Europska komisija treba zauzeti u ime Unije na sastanku Glavnog vijeća Svjetske trgovinske organizacije u prosincu 2019. temelji se na nacrtu odluke o donošenju preporuka Odbora za poljoprivredu Glavnom vijeću iz Priloga 2. njegovu izvješću br. ... od ... priloženom ovoj Odluci.

               Predstavnici Unije u Glavnom vijeću Svjetske trgovinske organizacije mogu prihvatiti manje izmjene nacrta odluke bez daljnje odluke Vijeća.

               Članak 2.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        Presuda Suda od 7. listopada 2014., C-399/12, Njemačka protiv Vijeća, EU:C:2014:2258, točke od 61. do 64.

                     (2)

                        Odluka Vijeća 94/800/EZ od 22. prosinca 1994. o sklapanju u ime Europske zajednice, s obzirom na pitanja iz njezine nadležnosti, sporazuma postignutih u Urugvajskom krugu multilateralnih pregovora (1986.–1994.) (SL L 336, 23.12.1994., str. 1.).

    ---documentbreak---

               EUROPSKA KOMISIJA
            Bruxelles, 30.10.2019.
            COM(2019) 563 final
            PRILOG

            PrijedloguODLUKE VIJEĆA
            o stajalištu koje u ime Europske unije treba zauzeti u Glavnom vijeću Svjetske trgovinske organizacije

               PRILOG

               PREISPITIVANJE FUNKCIONIRANJA ODLUKE S BALIJA O UPRAVLJANJU CARINSKIM KVOTAMA

               Izvješće Glavnom vijeću

               (1)Na devetom zasjedanju Ministarske konferencije ministri su donijeli odluku o „Dogovoru o upravljanju carinskim kvotama za poljoprivredne proizvode kako su definirani u članku 2. Sporazuma o poljoprivredi”, (WT/MIN(13)/39) („Dogovor o carinskim kvotama s Balija”). Ministri su odboru dali upute da najkasnije do 2017. počne preispitivati i pratiti provedbu obveza članova utvrđenih u odluci s Balija o carinskim kvotama s ciljem da se preispitivanjem promiče kontinuirani proces poboljšanja iskorištenosti carinskih kvota, uzimajući u obzir iskustvo stečeno do tog trenutka
                  1
               . Rasprave o preispitivanju otvorene su na sastanku odbora u listopadu 2017
                  2
               . Odbor se s postupkom i rokovima za provedbu preispitivanja složio u dokumentu G/AG/W/171
                  3
                sa sastanka u veljači 2018. Prema dogovorenom postupku, preispitivanje je provedeno na otvorenim neformalnim sastancima odbora koji su se održavali odmah nakon redovitih sastanaka odbora
                  4
               .

               (2)Članovi su raspravljali o preispitivanju na četiri neformalna sastanka odbora održana 20. veljače, 11. lipnja, 25. rujna i 26. studenoga 2018. Tijekom neformalnog sastanka u studenome održan je tematski sastanak o upravljanju carinskim kvotama i nedovoljnom ispunjavanju carinskih kvota, na kojem su sudjelovali predstavnici sektora. Raspravama o preispitivanju pridonijeli su i brojni članovi svojim pisanim prilozima. Isto tako, kao odgovor na zahtjeve članova i prema dogovorenom postupku i rokovima za provedbu preispitivanja, Tajništvo je sastavilo pripremni dokument
                  5
                o upravljanju carinskim kvotama i stopama iskorištenosti za olakšavanje preispitivanja. Prilog 1. sadržava popis svih pisanih dokumenata koje se dosad razmatralo u preispitivanju.

               (3)Članovi su tijekom rasprava o preispitivanju utvrdili sljedeće teme: 1) Djelotvorna provedba i daljnje postupanje u vezi s materijalnim obvezama koje proizlaze iz odluke s Balija o upravljanju carinskim kvotama 2) Zahtjevi za transparentnost u upravljanju carinskim kvotama 3) Mehanizam za nedovoljno ispunjavanje kvota. U nastavku se navode neki elementi
                  6
                o kojima se raspravljalo u okviru svake od triju tema, uključujući tematske rasprave u studenome.

               DJELOTVORNA PROVEDBA I DALJNJE POSTUPANJE

               i.Preraspodjela neiskorištenih dozvola u okviru upravljanja carinskim kvotama

               ii.Postupci preraspodjele, uključujući raspodjelu po zemljama
                  7

               iii.Razmjena iskustava i primjera najbolje prakse u poboljšanju iskorištenosti carinskih kvota, uključujući preraspodjelu carinskih kvota u okviru regionalnih trgovinskih sporazuma.

               ZAHTJEVI ZA TRANSPARENTNOST U UPRAVLJANJU CARINSKIM KOVOTAMA

               i.Pravovremene i potpune obavijesti o upravljanju carinskim kvotama

               ii.Žurno izvješćivanje o promjenama u upravljanju carinskim kvotama

               iii.Sustavno izvješćivanje o stopama iskorištenosti od strane svih članova koji imaju obveze u pogledu carinskih kvota

               iv.Usklađeni načini obavješćivanja (npr. za neotvorene carinske kvote ili predviđene carinske kvote bez carinskih povlastica)

               v.Izvješćivanje o razlozima nedovoljne iskorištenosti kvota

               vi.Razmjena iskustava i primjera najbolje prakse upravljanja carinskim kvotama među zemljama

               vii.Poseban i različit tretman (preveliko opterećenje u obvezama obavješćivanja)

               viii.Povezanost s obvezama obavješćivanja u postupcima izdavanja uvoznih dozvola

               ix.Tehnička pomoć tajništva u svrhu boljeg usklađivanja članova s obvezama obavješćivanja.

               MEHANIZAM ZA NEDOVOLJNO ISPUNJAVANJE KVOTA

               i.Različite obveze članova (točka 4. Priloga A)

               ii.Poseban i različit tretman

               iii.Moguća ograničena primjenjivost u budućnosti

               iv.Povezanost Priloga B i točke 4. Priloga A

               v.Istraživanje uzroka nedovoljne iskorištenosti kvota

               vi.Ciljani pregled nedovoljne iskorištenosti carinskih kvota u određenim posebnim sektorima

               vii.Praktična primjenjivost mehanizma za nedovoljno ispunjavanje kvota (istraživanje razloga zašto još nije upotrijebljen, među ostalim zbog moguće složenosti, razmjena iskustava, pojednostavnjenje postupovnih zahtjeva)

               viii.Vođenje popisa nedovoljno iskorištenih carinskih kvota u tajništvu.

               (4)Stajališta članova razlikovala su se u pogledu budućeg funkcioniranja točke 4. mehanizma za nedovoljno ispunjavanje kvota i povezane odredbe o posebnom i različitom tretmanu. Neke su zemlje članice u razvoju napomenule da se odredbe o posebnom i različitom tretmanu u odluci s Balija o upravljanju carinskim kvotama ne bi trebale razvodniti, dok su drugi članovi istaknuli da poseban i različit tretman zemalja u razvoju ne bi trebao voditi prema izuzeću te da bi izuzete zemlje u razvoju trebale preuzeti obveze u pogledu upravljanja carinskim kvotama u skladu sa svojim razvojnim statusom.

               (5)Nekoliko je članova ocijenilo da je opseg tog preispitivanja ograničen na traženje poboljšanja u upravljanju carinskim kvotama kako bi ga se razlikovalo od pregovora o pristupu tržištu. Drugi su naveli mogućnost da se pitanja povezana s upravljanjem carinskim kvotama uključe u pregovore o pristupu tržištu.

               (6)Neki članovi smatrali su da bi odbor na temelju podnesaka članova trebao ispitati razloge zbog kojih mehanizam za nedovoljno ispunjavanje carinskih kvota još nije upotrijebljen.

               (7)Na temelju točaka od 13. do 15. odluke s Balija o upravljanju carinskim kvotama (WT/MIN (13)/39) odbor se na sastanku 30. listopada 2019. usuglasio o sljedećim preporukama kako su navedene u Prilogu 2. ovom izvješću koje se daje na razmatranje Glavnom vijeću.

               Prilog 1.

                        Popis dokumenata

                        G/AG/W/169

                        10. listopada 2017.

                        Praćenje i preispitivanje obveza članova utvrđenih u odluci s Balija o upravljanju carinskim kvotama.

                        Obavijest tajništva

                        G/AG/W/171

                        9. veljače 2018.

                        Predloženi postupak preispitivanja funkcioniranja odluke s Balija o upravljanju carinskim kvotama.

                        Obavijest tajništva

                        G/AG/W/175

                        18. svibnja 2018.

                                 i

                        G/AG/W/175/Add.1

                        7. svibnja 2019.

                        Podnesak Europske unije Odboru za poljoprivredu o postupku preispitivanja funkcioniranja odluke s Balija o upravljanju carinskim kvotama
                           8
                        .

                        Komunikacije Europske unije

                        G/AG/W/179

                        6. lipnja 2018.

                        Preispitivanje ministarske odluke s Balija o „Dogovoru o upravljanju carinskim kvotama za poljoprivredne proizvode…”
                           9
                        .

                        Podnesak Skupine Cairns

                        G/AG/W/183

                        31. srpnja 2018.

                        Metode upravljanja carinskim kvotama i stope iskorištenosti 2007.–2016.

                        Pripremni dokument Tajništva

                        G/AG/W/186

                        19. rujna 2018.

                        Preispitivanje odluke s Balija o upravljanju carinskim kvotama.

                        Podnesak Australije

                        G/AG/W/197

                        24. svibnja 2019.

                        Mehanizam za nedovoljno ispunjavanje carinskih kvota u odluci s Balija o upravljanju carinskim kvotama

                        Podnesak u ime Skupine Cairns

               Prilog 2.

               (1)[Rok iz točke 14. i bilješke 2. odluke s Balija o upravljanju carinskim kvotama za odluku o točki 4. Priloga A produljuje se do kraja 2021. ili 13. ministarske konferencije, ovisno o tome što nastupi ranije. [Radi veće sigurnosti, ako ni Ministarska konferencija ni Glavno vijeće ne odluče prije kraja 2021. produljiti valjanost točke 4. Priloga A odluke s Balija o upravljanju carinskim kvotama u njezinu postojećem ili izmijenjenom obliku, točka 4. Priloga A podložno točki 15. te odluke više se ne primjenjuje od 1. siječnja 2022. [u odnosu na članice navedene u Prilogu B i svakog drugog člana koji do kraja 2021. uputi zahtjev da ga se doda u Prilog B].]

               (2)U međuvremenu će Odbor za poljoprivredu („odbor”) nastaviti rasprave o primjeni točke 4. Priloga A. [Radi veće sigurnosti, dok je rasprava u tijeku, ostaje na snazi odluka s Balija o upravljanju carinskim kvotama zajedno s prilozima.]

               (3)Odbor će preporuke Općem vijeću u pogledu primjene točke 4. [Priloga A i u skladu s točkom 14.] dati do kraja 2021.]

               (4)Prepoznajući važnost povećane transparentnosti upravljanja carinskim kvotama i stopa iskorištenosti te pravodobnog podnošenja obavijesti članova i priznajući da bi sustav obavješćivanja za poljoprivredu putem interneta trebao dovesti do bolje usklađenosti, odbor se slaže sa sljedećim:

               (a)Tajništvo će pripremiti popis postojećih načina obavješćivanja članova o carinskim kvotama, među ostalim u slučajevima kada predviđena carinska kvota nije bila otvorena.

               (b)Odbor će pokrenuti rasprave o usklađivanju načina obavješćivanja članova o carinskim kvotama, među ostalim za stope iskorištenosti carinskih kvota.

               (c)Odbor potiče članove da u tablici MA:2 prilože objašnjenje u slučajevima u kojima predviđene carinske kvote nisu otvorene.

               (d)Tajništvo će redovito ažurirati informacije o upravljanju carinskim kvotama i stopama iskorištenosti kako su navedene u dokumentu G/AG/W/183
                  10
               , ali i informacije o tome koji su članovi izvijestili o stopama iskorištenosti i o pitanjima postavljenima u odboru u vezi sa stopama iskorištenosti.

               (e)Odbor će na temelju podnesaka članova ispitati razloge zbog kojih mehanizam za nedovoljno ispunjavanje kvota još nije upotrijebljen.

               (5)Odbor se slaže da nakon završetka ovog preispitivanja redovito svake tri godine preispituje funkcioniranje odluke s Balija o upravljanju carinskim kvotama. Ta će redovita preispitivanja uključivati i pregled načina korištenja mehanizma za nedovoljno ispunjavanje kvota od strane članova koji će se temeljiti na podnescima članova.

               __________

                     (1)

                        Točka 13. WT/MIN(13)/39. Zasad nema podataka o pribjegavanju mehanizmu za nedovoljno ispunjavanje kvota.

                     (2)

                        Upućuje se na odjeljak 2.2.1. dokumenta G/AG/R/86.

                     (3)

                        Upućuje se na odjeljak 2.5.1. dokumenta G/AG/R/87.

                     (4)

                        Na sastanku u lipnju 2019. odbor je odlučio produljiti rok za dovršetak izvješća o preispitivanju do sastanka odbora u listopadu 2019.

                     (5)

                        G/AG/W/183.

                     (6)

                        Među članovima nema dogovora o tim elementima ni o postupanju s njima u preporukama.

                     (7)

                        Točka 9. ministarske odluke s Balija o upravljanju carinskim kvotama odnosi se na postupak preraspodjele. Uz to, bilješke 3. i 5. Priloga A odluci s Balija odnose se na prava članova koji raspolažu sredstvima dodijeljenima za pojedine zemlje posebno u kontekstu mehanizma za nedovoljno ispunjavanje kvota.

                     (8)

                        Dokument G/AG/W/171 od 9. veljače 2018.

                     (9)

                        WT/MIN (13)/39 I WT/L/914 od 11. prosinca 2013.

                     (10)

                        Pripremna obavijest Tajništva može konkretno sadržavati popis carinskih kvota o kojima nije dostavljena obavijest u tablici MA:2 ili za koje je stopa iskorištenosti manja od 65 %.